טוביה צפיר

ביוגרפיה

צפיר נולד למשה וזהבה קוזלובסקי (בפולנית קוזל - kozioł - הוא תיש או צפיר, ומכאן מקור שמו המעוברת). גדל והתחנך בתל אביב בבית מסורתי של יוצאי פולין בשכונת פלורנטין. בנעוריו התפלל בבית הכנסת של הרב ידידיה פרנקל.
בתחילת שנות ה-60 שירת בלהקת הנח"ל ובלט בעיקר כבדרן ובשיר "אחד חולמני" (בדואט עם שולה חן). מאז הפך לאחד מכוכבי הטלוויזיה, הקולנוע והבמה בישראל. בצעירותו, צפיר חבב בישול שלמד מאימו, ואף שקל לתקופה קצרה להפוך לשף מקצועי.
בטלוויזיה השתתף צפיר בשנות ה-70 בתוכניות הסאטירה "לא הכל עובר" ו"ניקוי ראש", שבהם הציג לראשונה חיקויים של פוליטיקאים (כמו יצחק רבין, מנחם בגין וכדומה), כן הנחה את שעשועון הטלוויזיה "זה הסוד שלי", לאחר פרישתו של אורי זוהר.
בשנות ה-80 הופיע פעמים רבות בתוכנית הבידור "סיבה למסיבה", בה הרבה לחקות פוליטיקאים בשלל מערכונים ובשני פרקים בקומדיית המצבים "קרובים קרובים".
בשנות ה-90 דיבב את הבובות הפוליטיקאים בתוכנית הסאטירה "החרצופים" והשתתף בתוכנית הקומית "האגף הסגור". בין השנים 1993 ו-1994 הופיע בתוכנית "צפיר הנפש" שכתב אפרים סידון.
בשנת 2000 הופיע מספר פעמים בתוכניות טלוויזיה, בין היתר בתוכנית "יאיר לפיד". בין השנים 2004 ו-2006 הופיע בתוכנית היומית "השיר שלנו". בשנת 2005 שיחק בדרמה "טלנובלה בע"מ".
צפיר כיכב גם במספר מופעי בידור שהועלו על הבמה, רובן פרי עטו של הסאטיריקן אפרים סידון. אחת המצליחות שבהן הייתה התוכנית "חגיגות סיום הרוטציה" שהועלתה בשנת 1986.
בקולנוע שיחק צפיר בין היתר בסרטים: "סלומוניקו" (1972), "נחצ'ה והגנרל" (1972), "צ'רלי וחצי" (1974), "חגיגה בסנוקר" (1975), "גבעת חלפון אינה עונה" (1976), "איזה יופי של צרות!" (1976), "הלהקה" (1978), "נישואין נוסח תל אביב" (1979), "האינסטלטור" (1986), "מסע הטבעת" (2017) ו"הגברת ינקלובה" (2017).
בשנת 1993 השתתף בדיבוב הסרט "אלאדין" של חברת וולט דיסני בתפקיד ג'יני, אותו דיבב גם בסרטי ההמשך ("שובו של ג'אפר" ו"אלאדין ומלך הגנבים") ובסדרת הטלוויזיה. אחר כך דיבב את מנפרד בסרט "עידן קרח" (2002) ואת ביג וולד בסרט "רובוטס" (2005).
בשנת 2006 כיכב צפיר בקליפ לשיר "אז במצב הנוכחי" של הראפר סגול 59. בשיר מסומפל קולו של צפיר מתוך שיר הנושא של התוכנית "ניקוי ראש".
בשנת 2008 כיכב בתפקיד משנה בדרמה "דני הוליווד" בתור החבר של שחקנית התיאטרון של שנות השישים לולה באום (גילה אלמגור). בשנת 2011 החל להשתתף בסדרה הקומית "סברי מרנן", בתפקיד הראשי כדמות של פנחס רוזן בשידורי ״קשת״. בשנת 2015 החל צפיר לככב בסדרה "איפה אתה חי?" בתור מורה למשחק.
בשנת 2019 משתתף במחזמר גבעת חלפון אינה עונה בדמותו מהסרט המקורי, אך כמבוגר, בתיאטרון הבימה.

ככוכב ילדים

בשנת 1996 שיחק בהצגת הילדים "ספר הג'ונגל" בתפקיד באלו הדוב שזכתה להצלחה רבה, ובשנת 1999 שיחק בקלטת הילדים "פים פם פה" בתפקיד הענק שעל שמו הקלטת.
צפיר מופיע בעיקר בהצגות ובקלטות לילדים. הוא העלה את המופע המצליח לילדים "מסיבה ביער עם סבא טוביה" שבעקבותיו יצאו גם קלטות וידאו מצליחות ולאחר מכן העלה את מופעי ההמשך, "סבא טוביה - סיפורים כיד המלך", "מעיל הקסמים של סבא טוביה", "סיפורי התנ"ך עם סבא טוביה" ו"סיפורה של מדינה עם סבא טוביה". בשנת 2000 הוא שיחק בתוכנית הילדים בערוץ הופ! "סיפורים לנימי". צפיר גם שיחק בערוץ הופ! את הדוב "טובי דובי". כמו כן שיחק בסרט הילדים "סבא טוביה - סיפורה של מדינה" (2006).
בשנת 2008 שיחק את אבא של גרי מנדלבאום בסדרה "הפיג'מות". בשנת 2009 השתתף צפיר בקלטת הילדים "מותק של פסטיבל 2". ובשנת 2010 השתתף בקלטת ההמשך "מותק של פסטיבל 3" - הרפתקה ביער הקסום, ביחד עם יובל המבולבל ואורנה דץ. החל מ-2012 שיחק ב"ממלכת טוביהו".
לכבוד יום הולדתו ה-70, יצר סדרה חדשה בשם "חיבוק של שבת" המשודרת בערוץ הופ. בשנת 2016 השתתף במופע "מותק של פסטיבל 9".
בשנת 2017 השתתף בסדרה "שירים מבית סבא", אשר שודרה בערוץ הופ, ובשנת 2019 השתתף בסדרה "סבא דוליטל" אשר גם שודרה בערוץ הופ ובאותה שנה החל להשתתף בהצגת ילדים חדשה וישנה "סיפורי החיות של סבא טוביה" לכבוד חגיגות ה- 20 לדמותו של סבא טוביה.

פרשיות פליליות

באוגוסט 2005 הוגש נגד צפיר כתב אישום בגין הפעלת אלימות ואיומים נגד עובדת אולפן הצילום של הסדרה "טלנובלה בע"מ". בינואר 2006 אישר בית משפט השלום בירושלים את עסקת הטיעון בין צפיר לבין פרקליטות המדינה, לפיה הוא ירצה 120 שעות שירות לתועלת הציבור אך לא תירשם לחובתו הרשעה.

חיים אישיים

צפיר נשוי מאז 1966 ליעל ילידת פולין, אותה הכיר בבית הספר היסודי, שמשמשת כמפיקה של מופעיו. הם מתגוררים ברמת השרון. לזוג שלושה ילדים ובהם הבמאי ומפיק הטלוויזיה יואב צפיר.